87/77/ETY: Komission päätös, tehty 7 päivänä tammikuuta 1987, lainsäädäntöjen lähentämistä hoitavan erityisjaoston perustamisesta rehun neuvoa-antavan komitean yhteyteen



Virallinen lehti nro L 045 , 14/02/1987 s. 0022 - 0024

Suomenk. erityispainos Alue 3 Nide 22 s. 0158

Ruotsink. erityispainos Alue 3 Nide 22 s. 0158



KOMISSION PÄÄTÖS, tehty 7 päivänä tammikuuta 1987, lainsäädäntöjen lähentämistä hoitavan erityisjaoston perustamisesta rehun neuvoa-antavan komitean yhteyteen (87/77/ETY) EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, sekä katsoo, että komission päätöksellä 77/533/ETY(1), sellaisena kuin se on viimeksi muutettuna päätöksellä 81/307/ETY(2), perustetaan rehun neuvoa-antavan komitean yhteyteen lainsäädäntöjen lähentämisen erityisjaosto, on suotavaa, että jäsenten korvaamista uusilla jäsenillä koskevaa menettelyä tarkistetaan ja teollisuuden edustuksessa tapahtunut muutos otetaan huomioon, säännöksiä rehun neuvoa-antavan komitean yhteyteen lainsäädäntöjen lähentämistä hoitamaan perustetusta erityisjaostosta on muutettu ja tämän takia niistä olisi laadittava koonnelma, komissiolle on tärkeää kerätä ammatinharjoittajien ja kuluttajien mielipiteet ongelmista, joita on ilmennyt rehulainsäädännön lähentämisessä, ja maataloutta, teollisuutta, kauppaa ja työntekijöitä edustavat jäsenvaltioiden ammattiyhdistykset sekä kuluttajaryhmittymät ovat perustaneet yhteisön tasolle järjestöjä, ON PÄÄTTÄNYT SEURAAVAA: 1 artikla 1. Perustetaan lainsäädäntöjen lähentämistä hoitava erityisjaosto, jäljempänä "jaosto", komission rehun neuvoa-antavan komitean yhteyteen. 2. Jaosto antaa toiminnastaan kertomuksen komitealle. 3. Jaosto muodostuu maatalouden, teollisuuden, kaupan, työntekijöiden ja kuluttajien järjestöjen edustajista. 2 artikla 1. Komissio voi kuulla jaostoa kaikista ongelmista, jotka liittyvät eläinten rehuja koskevan lainsäädännön lähentämiseen. 2. Jaoston puheenjohtaja voi ilmoittaa komissiolle, että on aiheellista kuulla jaostoa sen toimivaltaan kuuluvasta asiasta, josta sille ei ole esitetty lausuntopyyntöä. Hän tekee niin myös jonkin jaostossa edustettuna olevan eturyhmän pyynnöstä. 3 artikla 1. Jaostossa on 12 pysyvää jäsentä ja enintään 24 vaihtuvaa jäsentä. 2. Pysyvät jäsenet vastaavat oman ryhmänsä työn yhteensovittamisesta. 3. Jaoston pysyvien jäsenten paikat jaetaan seuraavasti: - kaksi maataloustuottajille, - kaksi maatalousosuuskunnille, - kaksi teollisuudelle, - kaksi kaupalle, - kaksi työntekijöille, - kaksi kuluttajille. 4. Taloudelliset eturyhmät, jotka on lueteltu 3 kohdassa, voivat kukin nimetä enintään neljä vaihtuvaa jäsentä. 4 artikla 1. Komissio nimittää jaoston pysyvät jäsenet seuraavien toimielinten ja järjestöjen ehdotuksesta: - maataloustuottajat: Euroopan talousyhteisön maatalousalan ammatillisten järjestöjen komitea (COPA), - maatalousosuuskunnat: Euroopan talousyhteisön maatalousalan yhteistyön yleiskomitea (COGECA), - teollisuus: Euroopan yhteisön elintarviketeollisuuden liitto (CIAA), - kauppa: kauppaa lähinnä olevat koko yhteisön kattavat liikealan järjestöt, - työntekijät: Euroopan ammattiyhdistysten liitto (EAL), - kuluttajat: Komission päätöksellä 73/306/ETY(3) perustettu neuvoa-antava kuluttajakomitea. 2. Kutakin täytettävää paikkaa varten nämä järjestöt ehdottavat yhteisön eri jäsenmaiden kansalaisista kahta ehdokasta. 3. Edellä 1 kohdassa mainitut toimielimet ja järjestöt tekevät ehdotuksen muista edustajistaan jaostossa vähintään kahdeksan vuorokautta ennen kutakin kokousta komissiolle kirjeellä, joka on osoitettava 9 artiklan 3 kohdassa määritellylle sihteeristölle. 5 artikla 1. Jaoston pysyvien jäsenten toimikausi on kolme vuotta. Heidät voidaan nimittää uudeksi toimikaudeksi. Suoritetut tehtävät eivät oikeuta palkkioon. Kolmen vuoden toimikauden päätyttyä jaoston pysyvät jäsenet pysyvät toimissaan, kunnes heidän seuraajansa nimitetään tai heidän toimikautensa uusitaan. Jos joku jäsenistä eroaa tehtävästään tai kuolee, tai jos jäsentä ehdottanut järjestö pyytää hänen korvaamistaan, hänet korvataan 4 artiklassa määrättyä menettelyä noudattaen. 2. Komissio julkaisee luettelon pysyvistä jäsenistä tiedoksi Euroopan yhteisöjen virallisessa lehdessä. 6 artikla 1. Jaoston pysyvät jäsenet valitsevat keskuudestaan puheenjohtajan kolmeksi vuodeksi. 2. Puheenjohtaja valitaan ensimmäisessä äänestyksessä läsnä olevien pysyvien jäsenten kahden kolmasosan enemmistöllä ja myöhemmissä äänestyksissä läsnä olevien pysyvien jäsenten yksinkertaisella enemmistöllä. Jaosto voi samaa menettelyä noudattaen perustaa työvaliokunnan. Tässä tapauksessa työvaliokunnassa on puheenjohtajan lisäksi enintään yksi edustaja kustakin jaostossa edustettuna olevasta eturyhmästä. Näistä kukaan ei saa olla samasta eturyhmästä kuin puheenjohtaja. Työvaliokunnan jäsenet huolehtivat varapuheenjohtajan tehtävistä. Työvaliokunta valmistelee ja järjestää jaoston työn. 7 artikla Minkä tahansa edustettuna olevan eturyhmän pyynnöstä puheenjohtaja voi kutsua asianomaisen eturyhmän valtuuttaman henkilön osallistumaan jaoston kokouksiin. Hän voi myös kutsua kenet tahansa, jolla on erityistä asiantuntemusta jostakin esityslistaan merkitystä aiheesta, osallistumaan asiantuntijana jaoston kokouksiin ja sen työryhmien työskentelyyn. Asiantuntijat osallistuvat ainoastaan sen asian käsittelyyn, joka on syynä heidän läsnäoloonsa. 8 artikla Jaosto voi perustaa työryhmiä. Työryhmät nimittävät puheenjohtajan ja esittelijän. Työryhmien tehtävänä on antaa jaostolle kertomus käsitellyistä asioista. 9 artikla 1. Jaosto kokoontuu komission toimipaikassa tämän kutsusta. Työvaliokunta kokoontuu sen puheenjohtajan yhdessä komission kanssa esittämästä kutsusta. 2. Komission asianomaisten yksiköiden edustajat osallistuvat jaoston, työvaliokunnan ja työryhmien kokouksiin. 3. Komission yksiköt huolehtivat jaoston, työvaliokunnan ja työryhmien sihteeristön tehtävistä. 4. Komissio voi 4 artiklan 1 kohdassa mainittujen toimielinten ja järjestöjen ehdotuksesta nimittää tarkkailijoita pysyvien jäsenten toimikauden pituiseksi ajanjaksoksi hoitamaan hallinnollisia yhteyksiä jaoston sihteeristöön. 5. Tarkkailijat saavat osallistua jaoston ja työryhmien kokouksiin; heillä ei kuitenkaan ole puheoikeutta. 10 artikla Jaosto käsittelee asioita, joista komissio on pyytänyt lausuntoa. Äänestäminen ei ole käytössä. Pyytäessään jaoston lausuntoa komissio voi asettaa määräajan, jonka kuluessa lausunto on annettava. Edustettuina olevien eturyhmien kannat ovat komissiolle toimitetussa kertomuksessa. Jos jaosto hyväksyy pyydetyn lausunnon yksimielisesti, se laatii yhteiset johtopäätökset, jotka liitetään kertomukseen. Komissio antaa komitean tulokset asioiden käsittelystä tiedoksi neuvostolle ja pysyvälle rehukomitealle viimeksi mainittujen pyynnöstä. 11 artikla Jaoston kokouksiin osallistuvat henkilöt eivät saa ilmaista tietoja, jotka ovat tulleet heidän tietoonsa jaoston tai sen työryhmien työssä, jos komissio ilmoittaa näille, että pyydetty lausunto tai esitetty asia on luonteeltaan luottamuksellinen, sanotun kuitenkaan rajoittamatta perustamissopimuksen 214 artiklan soveltamista. 12 artikla Kumotaan komission päätös 77/533/ETY. 13 artikla Tämä päätös tulee voimaan 1 päivänä tammikuuta 1987. Tehty Brysselissä 7 päivänä tammikuuta 1987. Komission puolesta Frans ANDRIESSEN Varapuheenjohtaja (1) EYVL N:o L 211, 19.8.1977, s. 10 (2) EYVL N:o L 126, 12.5.1981, s. 27 (3) EYVL N:o L 283, 10.10.1973, s. 18